รัฐบาล สนับสนุนให้ประชาชนผู้มีรายได้น้อยมีที่อยู่เป็นของตนเองในระดับราคา 1 ล้านบาท ภายใต้โครงการบ้านล้านหลัง ของธนาคารอาคารสงเคราะห์
รัฐบาล สนับสนุนให้ประชาชนผู้มีรายได้น้อยมีที่อยู่เป็นของตนเองในระดับราคา 1 ล้านบาท ภายใต้โครงการบ้านล้านหลัง ของธนาคารอาคารสงเคราะห์

นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยว่า
 ที่ประชุมคณะรัฐมนตรีมีมติเห็นชอบให้ธนาคารอาคารสงเคราะห์ หรือ ธอส. จัดทำโครงการบ้านล้านหลังเพื่อสนับสนุนให้ประชาชนผู้มีรายได้น้อยมีที่อยู่เป็นของตนเองในระดับราคาที่ไม่สูงมากนัก เหมาะสมกับศักยภาพของประชาชนแต่ละกลุ่ม โดยเฉพาะกลุ่มผู้มีรายได้น้อยที่ไม่สามารถเข้าถึงสินเชื่อของธนาคารพาณิชย์ กลุ่มวัยทำงานหรือประชาชนที่กำลังเริ่มต้นสร้างครอบครัว รวมถึงกลุ่มผู้สูงอายุ 
โดย ธอส. สนับสนุนสินเชื่อที่อยู่อาศัยในเงื่อนไขผ่อนปรนสำหรับลูกค้ารายย่อยเพื่อจัดซื้อหรือปลูกสร้างที่อยู่อาศัยราคาไม่เกิน 1 ล้านบาท ระยะเวลากู้สูงสุดไม่เกิน 40 ปี รวมวงเงินโครงการระยะแรกทั้งสิ้น 50,000 ล้านบาท อัตราดอกเบี้ยกรณีรายได้ต่อเดือนต่อคนไม่เกิน 25,000 บาท กรอบวงเงิน 20,000 ล้านบาท ปีที่ 1-5 คงตัวที่ร้อยละ 3.00 ต่อปี ส่วนกรณีรายได้ต่อเดือนต่อคนเกิน 25,000 บาท กรอบวงเงิน 30,000 ล้านบาท ปีที่ 1-3 อัตราดอกเบี้ยคงที่ร้อยละ 3 ต่อปี 
โดยมีระยะเวลาดำเนินโครงการตั้งแต่วันที่คณะรัฐมนตรีให้ความเห็นชอบโครงการจนถึงวันที่ 30 ธันวาคม 2562 จะทำให้ ธอส. มีรายได้ลดลงจากการดำเนินโครงการดังกล่าวจำนวน 6,103 ล้านบาท โดยขอรับการสนับสนุนงบประมาณจากรัฐบาลเพียง 3,876 ล้านบาท ทั้งนี้ ธอส. ได้ทำการสำรวจการที่อยู่อาศัยที่อยู่ในเงื่อนไขตามโครงการดังกล่าวทั่วประเทศมีกว่า 200,000 หลัง โดยระยะแรกจะดำเนินการปล่อยเงินกู้ประมาณ 70,000 หลังคาเรือน